Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului referitoare la cererea Statelor Unite ale Americii de derogare de la normele OMC pentru a prelungi și a extinde domeniul de aplicare al Legii Statelor Unite privind redresarea economică a Bazinului Caraibilor (United States Caribbean Basin Economic Recovery Act - CBERA) /* COM/2015/033 final - 2015/0023 (NLE) */





EXPUNERE DE MOTIVE 1. CONTEXTUL PROPUNERII Obiectivul prezentei propuneri este de a stabili poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului (OMC) referitoare la cererea Statelor Unite de derogare de la normele OMC pentru a prelungi și a extinde domeniul de aplicare al Legii Statelor Unite privind redresarea economică a Bazinului Caraibilor (United States Caribbean Basin Economic Recovery Act - CBERA) de la 1 ianuarie 2015 la 31 decembrie 2019, permițând astfel Uniunii Europene să sprijine această cerere de derogare. 2. ELEMENTELE JURIDICE ALE PROPUNERII Articolul 218 alineatul (9) din Tratatul privind funcționarea Uniunii Europene (TFUE) prevede că, atunci când o decizie cu efecte juridice trebuie adoptată în cadrul unui organism creat printr-un acord internațional, Consiliul, la propunerea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care urmează să fie adoptată în numele Uniunii. Acordarea unei derogări pentru a permite Statelor Unite să prelungească și să extindă domeniul de aplicare al derogării existente prin care se acordă un tratament tarifar preferențial pentru produsele eligibile originare din țările și teritoriile beneficiare din America Centrală și zona Caraibilor desemnate în temeiul dispozițiilor Legii privind redresarea economică a Bazinului Caraibilor, astfel cum a fost modificată ultima dată, intră sub incidența acestei dispoziții, întrucât decizia se adoptă în cadrul unui organism creat printr-un acord internațional (Consiliul General sau Conferința ministerială a OMC) care afectează drepturile și obligațiile UE. 3. ELEMENTE OPȚIONALE Comisia va fi autorizată să adopte o poziție în numele UE pentru a sprijini cererea Statelor Unite de derogare de la normele OMC pentru a prelungi și a extinde domeniul de aplicare al derogării existente în măsura necesară pentru a permite Statelor Unite să acorde un regim de scutire de taxe vamale pentru produsele eligibile originare din țările și teritoriile beneficiare din America Centrală și zona Caraibilor de la 1 ianuarie 2015 până la 31 decembrie 2019. Statele Unite aduc ca argument în sprijinul cererii situația economică excepțională a țărilor din bazinul Caraibilor. Obiectivul legii CBERA, astfel cum a fost modificată, este de a sprijini dezvoltarea și redresarea economică și comercială a acestor țări prin încurajarea extinderii capacității lor de producție ca răspuns la un acces mai liberalizat și la noi oportunități comerciale. Conform Statelor Unite, regimul de scutire de taxe vamale prevăzut de CBERA nu ar trebui să afecteze interesele altor membri care nu beneficiază de un astfel de regim și se estimează că extinderea acestui regim de scutire de taxe vamale nu va cauza o reorientare semnificativă a importurilor Statelor Unite de produse eligibile în temeiul CBERA originare din statele membre care nu sunt țări beneficiare. Derogarea solicitată ar fi a patra prelungire a tratamentului tarifar preferențial, în vigoare până la 31 decembrie 2014. Statele Unite au primit o derogare de la obligațiile care le revin în temeiul articolului I alineatul (1) la 15 februarie 1985, pentru perioada 1 ianuarie 1984 - 30 septembrie 1995. La 15 noiembrie 1995, Statele Unite au primit o reînnoire a derogării în ceea ce privește articolul I alineatul (1) din GATT 1994 până la 30 septembrie 2005 și, la 29 mai 2009, o nouă prelungire până la 31 decembrie 2014, în măsura necesară pentru ca Statele Unite să acorde un regim de scutire de taxe vamale pentru importurile de produse eligibile originare din țările beneficiare desemnate în conformitate cu dispozițiile CBERA. Pentru UE, cererea de derogare nu oferă motive de îngrijorare din punct de vedere economic deoarece regimul de scutire de taxe vamale nu afectează schimburile comerciale dintre UE și țările beneficiare. 2015/0023 (NLE) Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului referitoare la cererea Statelor Unite ale Americii de derogare de la normele OMC pentru a prelungi și a extinde domeniul de aplicare al Legii Statelor Unite privind redresarea economică a Bazinului Caraibilor (United States Caribbean Basin Economic Recovery Act - CBERA) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9), având în vedere propunerea Comisiei Europene, întrucât: (1) În temeiul articolului IX alineatul (3) din Acordul OMC, Statele Unite au prezentat o cerere de prelungire a derogării existente până la 31 decembrie 2019 și de extindere a domeniului de aplicare al derogării existente de la obligațiile care le revin în temeiul articolului I alineatul (1) din Acordul General pentru Tarife și Comerț 1994 (GATT 1994), în măsura necesară pentru a permite Statelor Unite să acorde un regim de scutire de taxe vamale pentru produsele eligibile originare din țările și teritoriile beneficiare din America Centrală și zona Caraibilor (denumite în continuare „țările beneficiare”) desemnate în temeiul dispozițiilor Legii privind redresarea economică a Bazinului Caraibilor din 1983, astfel cum a fost modificată prin Legea de extindere a redresării economice a Bazinului Caraibilor din 1990 și prin Legea privind parteneriatul comercial dintre Statele Unite și Bazinul Caraibilor, Legea HOPE (Haitian Hemispheric Opportunity through Partnership Encouragement Act) din 2006, Legea HOPE (Haitian Hemispheric Opportunity through Partnership Encouragement Act) din 2008 și Legea HELP (Haitian Economic Lift Program Act) din 2010 (denumite în mod colectiv „Legea CBERA, astfel cum a fost modificată”). (2) Statele Unite au primit o derogare de la obligațiile care le revin în temeiul articolului I alineatul (1) la 15 februarie 1985, pentru perioada 1 ianuarie 1984 - 30 septembrie 1995. La 15 noiembrie 1995, Statelor Unite li s-a acordat o reînnoire a derogării în ceea ce privește articolul I alineatul (1) din GATT 1994 până la 30 septembrie 2005 și, la 29 mai 2009, o nouă prelungire până la 31 decembrie 2014, în măsura necesară pentru ca Statele Unite să acorde un regim de scutire de taxe vamale pentru importurile de produse eligibile originare din țările beneficiare desemnate în conformitate cu dispozițiile CBERA. (3) Articolul IX alineatele (3) și (4) din Acordul de la Marrakesh de instituire a Organizației Mondiale a Comerțului (Acordul OMC) stabilește procedurile de acordare a derogărilor referitoare la acordurile comerciale multilaterale în anexele 1A, 1B sau 1C la Acordul OMC și în anexele lor. (4) Acordarea acestei derogări nu ar trebui să afecteze în mod negativ nici economia Uniunii, nici relațiile comerciale cu beneficiarii acestei derogări. În plus, Uniunea sprijină în mod general acțiunile de combatere a sărăciei și de promovare a stabilității în țările beneficiare. (5) Prin urmare, este adecvat să se stabilească poziția care urmează să fie adoptată de Uniune în cadrul Consiliului General al OMC în vederea sprijinirii cererii de derogare a Statelor Unite, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului este de a sprijini cererea de derogare a Statelor Unite pentru a prelungi și a extinde domeniul de aplicare al Legii Statelor Unite privind redresarea economică a Bazinului Caraibilor (United States Caribbean Basin Economic Recovery Act - CBERA), astfel cum a fost modificată ultima dată, de la 1 ianuarie 2015 până la 31 decembrie 2019, în conformitate cu termenii cererii de derogare. Această poziție este exprimată de către Comisie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele